Woede ná ‘korrupte burgemeester’ nou in provinsiale wetgewer dienZandile Gumede (Foto: Doctor Ngcobo/ANA) Verskeie organisasies en opposisiepartye is nie gelukkig met die ANC nie nadat die voormalige burgemeester van die eThekwini-metro, Zandile Gumede, Woensdag as lid van die provinsiale wetgewer in KwaZulu-Natal ingesweer is. Die drukgroep Organisation Undoing Tax Abuse (Outa) voer aan dat Gumede beloon word vir swak prestasie deur ŉ posisie in die provinsiale wetgewer aangebied te word, aangesien sy nou meer as dubbel haar huidige salaris sal verdien. Dít volg nadat Gumede verlede jaar aangekla is vir beweerde tenderbedrog, korrupsie en rampokkery wat verband hou met ŉ R389 miljoen-kontrak vir die verwydering van vaste afval in Durban. Gumede is tans uit op borgtog van R50 000 en is in Augustus verlede jaar deur die ANC op spesiale verlof geplaas. Sy het egter ŉ raadslid gebly. Tim Tyrrell, projekbestuurder van Outa in KwaZulu-Natal, verwag dat Gumede aansienlik meer gaan verdien noudat sy ŉ lid van die provinsiale wetgewer is. “As gewone raadslid het sy ’n bruto salaris van ongeveer R512 000 per jaar verdien. As LP in die KwaZulu-Natalse wetgewer sal sy ŉ bruto salaris van R1,1 miljoen verdien, saam met verskeie voordele soos 24 gratis vlugte per jaar en verskeie ander toelaes.” Volgens die Outa-projekbestuurder Thabile Zuma is dit egter onduidelik watter voordeel Gumede vir die provinsiale wetgewer gaan inhou, aangesien sy as burgemeester verwyder is weens swak bestuursvaardighede. Die Suid-Afrikaanse Kommunistiese Party (SAKP) het intussen gesê hy is “stomgeslaan en teleurgesteld” met Gumede se aanstelling. Gumede vervang die LP Ricardo Mthembu, woordvoerder van die ANC in KwaZulu-Natal, as lid van die provinsiale wetgewer nadat Mthembu verlede maand weens Covid-19 gesterf het. “Ons wil dit op die rekord plaas dat die SAKP in die provinsie nié gewaarsku óf geraadpleeg is oor die herontplooiing van die voormalige burgemeester van eThekwini, raadslid Zandile Gumede, nie. Ons het dit eers verneem toe dit op televisieskerms verskyn het,” het Sifiso Gwala, provinsiale woordvoerder van die SAKP, in ŉ verklaring gesê. Volgens Gwala kom die ANC se besluit juis op ’n tyd wat die regerende party gekap word oor ŉ kultuur van korrupsie. Die EFF het op sy beurt gesê hoewel hy ook teleurgesteld is, hy nié verbaas is dat Gumede as lid van die provinsiale wetgewer ingesweer is nie. “Die ANC het net weereens bewys dat hulle geen etiek en sedes het nie en dat dit ’n organisasie is wat boewe en diefstal hoog aanslaan deur diegene wat aan die verkeerde kant van die wet verkeer, te beloon,” het Nokulunga Ngobese, woordvoerder van die EFF in KwaZulu-Natal, gesê. DA in KwaZulu-Natal is ook “gewalg” deur Gumede se herontplooiing, het Nicole Graham, die DA se koukusleier in die eThekwini-metroraad, gesê.